Structura architectonica fin l’onn 1950

Fin ils onns 1950 consistiva Lantsch ord vista urbanistica da duas parts differentas: d’ina vart dals quartiers da Sumvoi e Pardi che correspundan plitost ad ina vischnanca a mantun; da l’autra vart da la vischnanca centrala che s’extenda per lung da la via da transit ch’aveva ed ha anc oz in’impurtanta funcziun en il svilup da la vischnanca. Las duas parts sa differenzieschan er en lur spessaglia. Entant che Sumvoi e Pardi correspundan plitost ad ina surbajegiada libra cun ierts e spazis tranteren, furman las chasa encunter la via in frunt serrà che maina ils viandants sco tras ina chavorgia d’ina vart a l’autra.

In sguard sin il plan lascha dar en egl anc in’autra chaussa speziala che pertutga il maletg urbanistic da la vischnanca: il Curzoin digl Giuncar. La parcella è vegnida prendida or da la zona da bajegiar ils onns 1960 per mantegnair a l’ensemble da baselgia, scola e plazza da scola in spazi da contemplaziun.

Plazza davant la baselgia parochiala da S. Antoni da Padua, construida il 1656 (Foto: Paebi / CC BY-SA 3.0)

Tipologia da las chasas

Ma restain tar las differenzas tranter la vischnanca dal vest (Sumvoi e Pardi) d’ina vart e la vischnanca per lung da la via da l’autra vart. Er en la tipologia ed en la construcziun da las singulas chasas datti differenzas. A Sumvoi e Pardi chatt’ins anc oz intginas chasas en construcziun mugrinada, damai chasas fabritgadas pli u main dal tuttafatg en lain, sco per exempel la chasa dal Schatgen Schieri Simonet-Simeon sut il bot (nr. 128) u la chasa dal Lozi Caluster, oz en possess da la famiglia Kälin (nr. 106). Tar autras chasas è il ‹strick› zuppà sut ina rasada da chaltschina.

Ils bajetgs per lung da la via èn però da tut auter caracter. Per il pli han els trais auzadas ed èn vegnids bajegiads en construcziun da crap. Quest tip da chasa chatt’ins en blers lieus dal Grischun rumantsch (‹Rätoromanischer Steinhaustyp›, J.U. Könz). I dat inqual part ch’è medemamain vegnida construida en lain sco per exempel la stiva da la Tgeasa Müller (nr. 11) giudim vischnanca. Er en autras chasas sper la via è ni era la stiva e la chombra suren en construcziun mugrinada; il plaunterren, la cuschina ed autras parts da la chasa èn però adina bajegiadas en crap (guarda Tgeasa digl scrivant Toni, nr. 29). Era la tipologia da las singulas chasas per lung da la via principala che dateschan d’avant l’onn 1800 reflectescha la structura da la vischnanca stradala. Tar inqual chasa maina in suler ni in’uschenumnada curt da la via tras la chasa tar il clavà (guarda chasas numnadas sura). Quest tip è sumegliant a la chasa engiadinaisa, dentant è il clavà il pli betg tatgà vi da la chasa sezza. En intgins cas è il bajetg d’economia collià sur ina punt cun la chasa d’abitar (Tgeasa Amilcar e chasa nr. 29).

Savens è il passadi – cuntrari a la chasa engiadinaisa – betg adattà per ir atras cun biestga e chavals. Quai n’è er betg necessari, perquai ch’ils bajetgs èn darar tatgads in vi da l’auter, uschia ch’il passadi è en mintga cas garantì. Dal 16avel fin il 18avel tschientaner chatt’ins savens arvieuts, surtut en las cuschinas. En chasas bainstantas han er ils tschalers, ils corridors e las chaminadas arvieuts, per part perfin arvieuts en crusch enstagl da l’arvieut simpel. Per regla han las stivas ina mesira da 4,5 sin 4,5 meters. Ellas èn en tut las Val d’Alvra endrizzadas pli u main tuttina: d’ina vart da la porta sa chatta la pigna cun l’access a la stanza da durmir, da l’autra vart il buffet. Diagonal visavi la pigna sa chatta la maisa cun in banc vi da la paraid ed ina passarella en cuschina.

L’impurtanza da la via da transit, l’emprim sco senda da sauma e suenter sco via postala, sa mussa er en l’imposanza e ritgezza da las chasas che dateschan dal 16avel fin il 19avel tschientaner. Intginas èn ornadas da maletgs, decors e sgrafits. Adina suttastritga la decoraziun la direcziun orizontala, quai che dat ina parita anc pli imposanta a las chasas. In exempel fitg particular porscha franc la chasa Amilcar amez la vischnanca. Ma er autras chasas che vegnan descrittas en in proxim chapitel reflecteschan il bainstar dals abitants da Lantsch.

La segunda mesadad dal 19avel tschientaner cumenza in auter tip a prender suramaun en nossas valladas, numnadamain il tip da la chasa cun in corridor central che maina da vart dretga sco da vart sanestra en mintgamai duas chombras per plaun. La stgala sa chatta en la prolungaziun dal corridor. Il tip deriva da l’Italia, pli precis da la Planira dal Po. Chasas cun in tal plan orizontal èn per exempel la Tgeasa gronda giudim vischnanca ni la Tgeasa Ulber visavi la butia amez vischnanca (qua en furma d’ina chasa dubla cun plan schumellin).

Plan dal vitg da ca. 1900 (a sanestra) e plan actual (2008)

L’entira vischnanca sut tgira da monuments?

A l’entschatta dals onns 1950 mussava Lantsch anc ina structura d’in vitg stradal uschè intacta che la secziun grischuna da l’Organisaziun svizra per la protecziun da la patria ha tratg seriusamain en consideraziun da proteger integralmain il maletg dal vitg. Tenor quest’organisaziun avessan 17 chasas stuì vegnir messas sut tgira da monuments. Quest’idea n’è alura tuttina betg vegnida realisada. Ma gia l’onn 1944 aveva J.U. Könz, architect diplomà e collavuratur da la Tgira da monuments chantunala, formulà en ina brav al cumin da Lantsch ils suandants patratgs:

«Obwohl Lantsch von der schlechten Bauweise aus dem Anfang unseres Jahrhunderts wenig beeinflusst ist und seine Anlagen wie seine Eigenart ausgezeichnet erhalten hat, sprechen doch einige Anzeichen dafür, dass dies nur dem Grund zuzuschreiben ist, dass gerade um diese Zeit, infolge der Abnahme des Verkehrs auf den Strassen in Lantsch wenig gebaut wurde. Einige von italienischen Maurern im 19. Jahrhundert erstellten Gebäude sind ganz anständig in der Haltung und stören das Gesamtbild nicht.

In jüngster Zeit ist nur kaum der ordentliche Unterhalt der Häuser bewerkstelligt worden, sodass, falls es im bisherigen Schritt weitergeht, nach und nach mit dem Verlust von wertvollem Volksgut zu rechnen ist. Es ist kaum anzunehmen, dass dies der Wille der Lantscher sein kann, die vielmehr ganz sicher ihr Heimatdorf vom Verfall retten möchten.

Dazu ist es notwendig, dass zunächst der Verschandelung Einhalt geboten werde, ferner soll die Gemeinde die Möglichkeit haben, das Verlorene nach und nach wieder zu erwerben. Dazu ist es notwendig: 1. Eine Baugesetzgebung, welche die fortschreitende Zerstörung alten Kulturgutes aufhält und unmöglich macht (…) 2. Eine allgemeine Planung für die Instandstellung der Dorfteile (…) 3. Eine besondere Aktion zur Restaurierung des Hauses Amilcar und einiger interessanter Häusergruppen (…) 4. Ein gutes Beispiel durch die Gemeinde selbst und die Kirchgemeinde, indem es die eigenen Gebäude tadellos instand hält (…).»

La pretensiun suenter ina lescha da bajegiar è però pir vegnida ademplida l’onn 1963. Oz preveda il plan da furmaziun general in sectur da protecziun ed in sectur da mantegniment. Per il sectur da mantegniment valan suandants criteris (art. 65):

«1. Als Erhaltungsbereich bezeichnet der Generelle Gestaltungsplan Bauten oder Ortsteile mit Baugruppen, Anlagen sowie Freiräumen, die aufgrund ihrer Gesamtform, Stellung und äusseren Erscheinung von erheblicher räumlicher, architektonischer und ortsbaulicher Bedeutung sind.

2. Im Erhaltungsbereich gelegene Bauten und Anlagen sowie wertvolle Bauteile und Konstruktionsformen sollen erhalten werden. Erneuerungen und Umbauten sind im Rahmen der Zonenbestimmungen unter Wahrung der äusseren Erscheinung möglich.»

En tut vegnan oz set edifizis segnads degns da vegnir mantegnids, numnadamain ils dus pastroins, la Tgeasa-pravenda, la Tgeasa digl scrivant Toni (nr. 29), la Tgeasa Amilcar (nr. 26) ed igl ensemble enturn la Tgeasa Müller (nr. 104). Quatter da questas chasas vegnan ussa descrittas pli detagliadamain.

Pastroin da la Poarta, pastrign da ca. 1830 (Foto: Paebi / CC BY-SA 3.0)

Chasas singulas d’impurtanza istorica

Tgeasa Amilcar (nr. 26)

La pli gronda e bain era ina giada la pli bella chasa da Lantsch è senza dubi la Tgeasa Amilcar che datescha da l’onn 1694. La chasa vegn menziunada en dus toms impurtants davart l’istorgia architectonica da noss Chantun, numnadamain en il cudesch davart las chasas burgaisas en Svizra (tom XVI) ed en l’ovra dad Erwin Poeschel davart ils monuments d’art en il chantun Grischun (tom II). En spezial vegnan menziunads il corridor cun arvieuts en crusch e la stiva tavlada en stil gotic cun lisenas e pilasters. Er ils sgrafits èn da qualitad extraordinaria. Sut la chasa sa chatta in portal cun ina curnisch dentada che maina en l’iert dal cumplex.

Bajegiada dals Beelis da Belfort ha la chasa pli tard midà en ils mauns da la famiglia patriziana Amilcar. Anton Amilcar, descendent d’in uffizier napoleonesc, è mort il 1918 senza descendenza directa. A partir da lez onn ha il monument istoric adina puspè midà possessur.

L’onn 1955 è la chasa vegnida cumprada dad Irene Olgiati-Canova, la dunna dal famus architect Rudolf Olgiati. Ensemen vulevan els realisar en la veglia chasa in hotel exclusiv, ma suenter ch’il cumin n’ha betg dà il permiss per questa restructuraziun, è il chasament ì ditg e lung en emblidanza e qua tras è el era daventà l’unfrenda da vandalissem. El mussava a l’entschatta dals onns 1980 divers segns da decadenza. Ils onns 1987-88 ha Rudolf Olgiati alura bajegià enturn la chasa en moda fitg sensibla e mantegnend la funcziun originala sco chasa d’abitar. L’architectura da Rudolf Olgiati è adina sa laschada inspirar da l’architectura tradiziunala dal Chantun. En furma reducida interpretescha el las furmas dadas en il conturn e dat tras questa reducziun als elements novs ina parita moderna che sa lascha però deducir dals elements tradiziunals. Interessant è era l’iert da sculpturas ch’è vegnì installà en connex cun la reorganisaziun da l’object.

Oz tutga la chasa cun tut ses sulom ad in signur Simeon. In project en l’iert da la chasa è gia vegnì manà tras.

Tgeasa Amilcar (Foto: Paebi / CC BY-SA 3.0)

Tgeasa digl scrivant Toni (nr. 29)

La Tgeasa digl scrivant Toni giascha a la via principala vers ost, duas chasas sur la chasa Amilcar. Il plan orizontal da questa chasa correspunda forsa il pli tgunsch a quel d’ina tipica chasa grischuna en il senn da la chasa engiadinaisa. La chasa ha in plaun sutteran cun dus tschalers en arvieut ed in plaunterren cun duas chaminadas medemamain en arvieut. Da la via principala maina in suler en la curt da lain ch’è medemamain la zona d’entrada per il clavà. En l’emprim’auzada sa chatta la stiva tavlada e la cuschina en mir. La cuschina ha era ina pigna per far paun, uschia che il pastrign che sa chatta a l’ost dal clavà vegniva be duvrà per far la laschiva.

En ina brev dal 1976 taxescha la Regenza dal chantun Grischun la gruppa da bajetgs situada a la via sco preziusa e conceda in sustegn finanzial per il mantegniment da la fatschada da la chasa numnada. Quai surtut pervia da lur decoraziuns da fatschada, ma er pervia da la substanza architectonica bain mantegnida da preschientscha unica. La Tgeasa digl scrivant Toni Simeon, anc oz en possess da la medema famiglia, s’integrescha excellentamain en questa retscha da chasaments e porscha cun sia decoraziun tradiziunala da la fatschada ina culissa adequata per la famusa chasa Amilcar.

Tgeasa digl scrivant Toni (Foto: Paebi / CC BY-SA 3.0)

Tgeasa Müller (nr. 11)

In ulteriur ensemble interessant sa chatta a l’entschatta da la vischnanca, sch’ins vegn nà da Brinzauls. Nus scrivain l’onn 1592. Hans Ardüser, il famus pictur-artist da quel temp, decorescha la fatschada da la chasa da ses sir. Natiralmain vegnan en dumonda surtut maletgs biblics. Era ils maletgs sin la chasa 13 derivan pli probabel or da sia plima. Insumma para il cumplex d’avair in’istorgia collectiva. Fin l’onn 1956 avevan las chasas 10 ed 11 in corridor cuminaivel en l’emprima auzada. I dat perfin speculaziuns che l’entir cumplex pudessi esser stà ina sort claustra. Tut las quatter chasas appartegnevan oriundamain ad ina famiglia Baselgia.

Ma focussain noss egl sin la chasa 11. Prest quattertschient onns pli tard, il 1971, vegn la fatschada ch’è entant cuvrida d’ina rasada da chaltschina, rendida visibla e restaurada. La structura da la chasa reflectescha sia derivanza istorica. Vers vest consista ella d’ina construcziun en lain ch’è vegnida rinforzada d’in mir davanttiers. Vers ost sa chattan dus arvieuts simpels ch’èn erigids in sur l’auter. Las duas parts differentas vegnan colliadas cun in corridor en arvieut en crusch. Sur questa construcziun è simplamain vegnì tendì in tetg a piz. Avant dus onns è quest surchombras nunclimatisà vegnì funcziunà enturn en in spazi d’abitar. La restructuraziun è vegnida fatga da l’architect indigen Hans-Peter Herzog. El di: «La renovaziun d’ina chasa istorica è adina puspè ina sfida. Igl è però impurtant dad era duvrar novs materials, pertge che gist il cuntrast tranter vegl e nov fa ora l’attractivitad da l’intervenziun.» Era la fatschada è vegnida renovada per in’ulteriura giada, quai è impurtant en quel lieu cun grondas emissiuns da svapur.

Tgeasa Müller (Foto: Paebi / CC BY-SA 3.0)

La Tor (nr. 104)

Il pli vegl cumplex d’architectura profana è la Tor che dat en egl turnond da la baselgia veglia vers vischnanca. Ella vegn numnada en il cudesch ‹Das Burgenbuch der Schweiz›, medemamain dad Erwin Poeschel:

«Wenn wir auch hier wieder auf das bescheidene Fussvolk der Dorftürme noch einen Blick werfen, so kann das Schanfigg mit einbezogen werden, da es für den die obere Strasse Befahrenden weithin zum gleichen landschaftlichen Raum gehört. Da diese Türme alle auf den gleichen Daseinsbedingungen eines engen Gutsbesitzes, begrenzter Rechte an Land und Leuten beruhten, so glichen sie sich auch im Äusseren; denn in jeder Zeit gab das Haus nichts anderes vor, als ihr Bewohner war. Die Türme von Stürvis und Bergün sind daher Typen, von denen auf das Aussehen der anderen geschlossen werden darf, die verschwunden (Brienz, Salux, Präsanz, und im Schanfigg), in neuere Gebäude eingewachsen (Tinzen, Lenz) oder nur in den Fundamenten noch erhalten sind, auf die ab und zu der Spaten stösst (Tinzen).»

Ins suppona che la Tor era in lieu da duana sin la via da transit nord-sid. Oz è la Tor ina chasa d’abitar.

La Tor (Foto: Paebi / CC BY-SA 3.0)

Quartiers da satellit ed influenza dal turissem

En l’emprima lescha da bajegiar da l’onn 1963 sa chattava prest tut il terren pussaivel en la zona da bajegiar, numnadamain radund 135 ha. Quai ha era pussibilità da bajegiar diversas chasas singulas ordaifer il coc da la vischnanca sco per exempel diversas chasas or las Bovas ni las chasas a Tgaschang. L’onn 1976 è il plan da zonas vegnì restrenschì sin radund 30 ha. Dapi lura èn las activitads da bajegiar sa concentradas en il conturn da Tgampi. En quests quartiers domineschan però las chasas da vacanzas e sch’ins passa tranter stagiun tras questas vias, han ins l’impressiun da traversar ina vischnanca morta. En cumparaziun cun la zona centrala, istorica, paran questas chasas da furmar vischnancas da satellit. Era il Club La Senna è ina da questas.

Il problem dals letgs fraids è però betg mo quel da la vischnanca da Lantsch. Da 120 000 abitaziuns en il chantun Grischun èn 50 000 segundas abitaziuns, quai vul dir appartaments che vegnan duvrads per vacanzas. Ils fundaments legals derivan da l’onn 1965, cura che la proprietad en condomini è daventada pussaivla ed ha qua tras avert tut las portas per chasas d’appartaments cun abitaziuns da proprietad. Uschenumnads ‹Jumbochalets› eran en vogue. En cumparaziun cun auters lieus turistics èn ils excess a Lantsch anc supportabels. Tuttina è la dumonda da l’equiliber giustifitgada, era sch’igl è cler che Lantsch na pudess economicamain betg surviver senza las entradas dal turissem.

Il boom da bajegiar ha però perfin provocà reacziuns sin champ naziunal. Il 1985 vegn la Lex Friedrich substituida da la Lex Furgler e qua tras vegn il contingent da chasas che po vegnir vendì a glieud da l’exteriur sminuì considerablamain. Oz stat la Lex Furgler puspè en discussiun. Tschertins èn per dismetter la lescha, auters per la mantegnair. Discutà vegn era la varianta d’ina contingentaziun da las abitaziuns da vacanzas per cumin. Tuttina tge che capita: il chapital turistic da la regiun è la natira e la cuntrada, perquai stuain nus er ir enturn precautamain cun quest chapital.

Vegl e nov a Lantsch, sguard vers nordvest (Foto: Adrian Michael / CC BY-SA 3.0)

Co vinavant en il futur?

Ils davos dus onns ha l’activitad da bajegiar puspè prendì tiers er en la zona da coc da la vischnanca da Lantsch. Suenter activitads plitost en la periferia vegn la dumonda da la renovaziun da las chasa veglias adina pli acuta. Restructuraziuns èn franc dumandadas e la substanza vegn mantegnida il meglier, sch’ella correspunda era al basegn dal temp. Tuttina na dastg’ins betg perder ord egl l’equiliber tranter la muntada istorica da las chasas e lur missiun dad oz. La fatscha d’ina vischnanca na dastga en mintga cas betg patir. En quest senn valan anc oz ils pleds da J.U. Könz che pretenda ina buna planisaziun che guarda en il futur en cumplaina savida dal passà.

Chapella da S. Cassian, menziunada il 1405, a la via per Lai (Foto: Adrian Michael / CC BY-SA 3.0)

Indicaziuns bibliograficas

Anita Simeon. Dal vitg stradal al vitg turistic. En: Gion Pol Simeon (red.). Lantsch/Lenz. Ina vischnanca ier ed oz. Lantsch 2009, p. 105-115. Fotografias: Vichipedia. Tut ils dretgs d’autur(a) / chasa editura resalvads. Ediziun epub: www.chattà.ch (2014).